Predkladacia   správa

Materiál sa predkladá na rokovanie vlády ako iniciatívny. V súlade s čl. 10 bod 6 ods. a) Smernice na prípravu a predkladanie materiálov na rokovanie vlády SR materiál nebol zaslaný na pripomienkové konanie.

	Predseda vlády SR uskutočnil dňa 18.júna 2007 v Bratislave bilaterálne pracovné rokovanie s ministerským predsedom Maďarskej republiky. 

	Pracovné rokovanie predsedov vlád prebiehalo v priateľskej a konštruktívnej atmosfére a obaja zhodne konštatovali, že slovensko-maďarské vzťahy sa vo všetkých oblastiach naďalej prehlbujú.

	Návšteva potvrdila obojstrannú ochotu konštruktívne riešiť otvorené otázky vo vzájomných vzťahoch a vytvorila podmienky pre ich ďalšiu intenzifikáciu. Z rokovania vyplynula zásadná zhoda názorov oboch krajín pri rozpracovaní a naplnení dokumentu „Common Past, Common Future – in the mirror of common projects“. 

	Obe strany zdôraznili snahu o dynamizáciu vzájomnej spolupráce vo všetkých oblastiach života.

Predsedovia vlád počas pracovného stretnutia podpísali medzivládnu zmluvu „Dohoda medzi vládou Slovenskej republiky a vládou Maďarskej republiky o prevádzke, údržbe a modernizácii hraničných cestných mostných objektov a spoločných úsekov ciest na spoločnej štátnej hranici“.